Morgentrafikken på motorvejen omkring Aalborg var i morges noget udfordret, og mange bilister kom til at sidde i kø. Klokken 07.54 på E45 ved afkørsel Aalborg Syd i nordgående retning var fire biler impliceret i et harmonikasammenstød. Ifølge vagtchef ved Nordjyllands Politi Karsten Højrup Kristensen var der ingen personskade i forbindelse med uheldet. Men bilerne holdt i 2. vognbane, så det trak noget kø i en halv times tid, inden bilerne var fjernet. Klokken 08.00 var den så gal i Limfjordstunnelen i sydgående retning, hvor en bil holdt stille, fordi bilen var kørt tør for brændstof. - Vi lavede noget vejspærring, og sendte vejhjælp og beredskab af sted, som vi plejer, og efter cirka 20 minutter var bilen væk, siger Karsten Højrup Kristensen. Selv om Limfjordstunnelen ikke var helt spærret, var der kø helt til Vodskov. I forbindelse med bilen, der kørte tør for brændstof, skete der yderligere et følgeuheld på stedet, da en lastbil og personbil ramte hinanden.

Opsummering:
Et harmonikasammenstød og en bil, der kørte tør for brændstof i Limfjordstunnelen, gav kø i morgentrafikken.